ШТО ЗНАЧИ ДА СЕ БИДЕ ВЕРЕН

Верност – христијанска добродетел

Верноста е христијанска добродетел што значи постојаност и цврстина на

намерите. Да не се откажуваш од нешто што е добро во твојот живот дури и кога имаш

тешкотии да го исполниш тоа. Да се биде верен значи секогаш да ги исполнуваш

ветувањата. Ако се потрудиш во тоа, луѓето особено ќе те почитуваат и ќе имаат

доверба во тебе.

Дали ти ги исполнуваш своите ветувања?

Добродетели кои се поврзани со верноста

За да биде некој верен, треба да се труди да ги стекне и следниве добродетели,

кои се секогаш поврзани со верноста. Тоа се:

- доверба – некој да може да смета на нас; да е слободен да ни довери тајна,

бидејќи знае дека ние ќе ја сочуваме, нема да ја издадеме;

- чесност – искреност, да не лажеме и да не мамиме никого – секогаш да ја

кажуваме вистината;

- преданост – голема приврзаност кон нешто што е добро и на кое сме му верни;

да се биде со некого и кога е тешко;

- постојаност – стабилност; оној кој настојува секогаш морално да се однесува;

- доследност – тоа значи дека некој е толку верен на своите начела што не

можете да го одвратите од нив

- решителност – воопшто да не се двоумиме или колебаме

**Во верноста Бог е наш најголем пример**

Како и за секоја друга добродетел, така и за верноста Бог е наш најголем

пример. Верноста на Бога е многу голема. Бог е верен во сите свои дела и народот го

повикува на таква верност. Тој го пази својот завет - своите ветувања кои им го дал на

луѓето и покажува голема милост кон оние кои го љубат и ги пазат Неговите заповеди.

Верноста произлегува од нашата вера. Кога му веруваме на Бога и живееме

согласно со тоа што Тој ни го заповедал, постапуваме верно. Верноста во нашите

морални постапки сведочи за нашата вера.

**Верно пријателство**

За да бидеме вистински пријатели, од голема важност е да ја изградиме верноста

како наша морална особина.

Ако сме верни, ќе можат

нашите пријатели да се потпрат

на нас и во добро и во лошо.

Тие треба да се сигурни во

нашата верност. Важно е да

имаат доверба во нас. Во

Библијата е речено: „Верниот

пријател е сигурна заштита; кој

го нашол – нашол големо

богатство. Верниот пријател

нема цена; добрината негова

нема крај. Вистинскиот

пријател е лек за животот.“

 (Мудр. Сир. 6,14-16).

Пријателите кога нè сметаат за верни, ги споделуваат со нас и своите тајни.

Пријателската тајна треба да се чува. Доколку не успееме да ја сочуваме и ја издадеме,

ние со тоа сме го изневериле пријателството и стануваме неверни. Веднаш ја губиме

довербата која сме ја стекнале кај своите пријатели. Но, не само тоа, со изневерувањето

ние и ги повредуваме нашите пријатели, а тоа е многу тажно.

Довербата не се стекнува лесно, но многу лесно може да се изгуби.

**Верноста во љубовта**

Ние веќе учевме дека Бог го создал човекот за да живее во заедница. А основа

на секоја заедница е семејството. За да може едно семејство да се создаде, потребно е

еден маж и една жена кои се љубат и почитуваат да стапат во брак. Така, тие кога

стапуваат во брак си даваат ветувања еден на друг дека секогаш ќе се сакаат, дека

целиот свој живот ќе бидат заедно и ќе си помагаат во добро и во лошо. Бидејќи си

даваат такви ветувања кои се однесуваат на целиот живот, тие во бракот се обврзуваат

да си бидат верни еден на друг засекогаш.

Бракот е света тајна, која е од Бога благословена, па затоа Бог ја дал и оваа

заповед: Не прави прељуба! Со

прељубата се крши ветувањето на

љубовта кое сме го дале на некого кого

многу го сакаме. Затоа, оној кој не ја

исполнуваа оваа заповед, го жалости и

Бога и својот брачен сопатник кој се

надева на неговата искрена љубов.

 *Господ Исус Христос на*

*земјата се родил во семејство.*

*Пресвета Богородица, неговата*

*мајка и старецот Јосиф биле*

*неговото семејство. Тие го*

*израснале со голема љубов,*

*нежност, грижа и покажале*

*вистински пример на верност. Секое*

*семејство треба да се угледа на овој*

*пример и да расте во љубовта и*

*верноста.*

**Активности: Што значи да се биде верен?**

1. Што е верност?

2. Кои добродетели се поврзани со верноста?

3. Кој е наш најголем пример во верноста?

4. Што значи да се биде верен пријател?

5. Дали верноста е важна добродетел за пријателството?

6. Какви ветувања си даваат мажот и жената кога стапуваат во брак?

7. Каква заповед дал Бог за да ги поучи луѓето да бидат верни во бракот?

8. Кое ветување се крши со прељубата?

9. Кого го жалости човекот ако прави прељуба?

10. Кое семејство треба да ни биде пример во љубовта и верноста?